
AVIZ
asupra propunerii legislative pentru modificarea şi completarea 
Legii nr.119/1997 privind alocaţia suplimentară pentru familiile cu copii
În conformitate cu prevederile art.95 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.119/1997 privind alocaţia suplimentară pentru familiile cu copii, trimisă cu adresa nr. P.l.- x 459 din 10 mai 2006, înregistrată  sub nr.31/685 din 11.05.2006.
Senatul, în calitate de primă Cameră sesizată, a respins propunerea legislativă, în şedinţa din 4 mai 2006.

Camera Deputaţilor este Cameră decizională.

Potrivit prevederilor art.61 din Regulamentul Camerei Deputaţilor, comisia a dezbătut iniţiativa legislativă, menţionată mai sus, în şedinţa din 7 iunie 2006.

Membrii comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr. 1929/12.12.2005. Guvernul prin punctul de vedere transmis cu nr.725/28.02.2006, a precizat că nu susţine adoptarea iniţiativei legislative, întrucât prin modificarea  propusă s-ar crea dificultăţi în recuperarea sumelor plătite necuvenite. 
În urma dezbaterilor, comisia a hotărât, cu unanimitate de voturi, avizarea favorabilă a  propunerii legislative în forma prezentată de iniţiator, cu recomandarea ca prezenta propunere legislativă să fie raportată la Ordonanţa de urgenţă a Guvernului nr.105/2003 privind alocaţia complementară şi alocaţia de susţinere pentru familia monoparentală, care este actul normativ de bază şi reprezintă actuala reglementare în domeniu, Legea nr.119/1997 privind alocaţia suplimentară pentru familiile cu copii fiind, în prezent, abrogată, cu excepţia art.6.
În raport de obiectul şi conţinutul său, proiectul de lege face parte din categoria legilor ordinare.

